Maana dɨnə Aba cɨmə Mãr̰ĩ bɨw gɨ
Jonas
duwa
Maktubu dɨ ka dwar̰ɨ
Jonas i aba cɨmə Mãr̰ĩ bɨw. Me dusɨw wun ya dɨnə Mãr̰ĩ duwa de bədə! Mana gɨ Mãr̰ĩ wayɨw ba an̰ju ba hana waynagɨ nare nə ciri dɨ Ninib lə gwale mwom da, an̰ji wà daa. Me wà dara na mo? Jonas i gun gɨ Israyel me, nare nə Ninib i woni mar̰ande day. An̰ji ùr dara Mãr̰ĩ ba àlnagɨ̀ wamani me kalna dusɨw hɨlalna dɨdəgɨ lə bədə.
Ta di me, an̰ji nagɨ mana gɨ bɨrwa gɨ gecheyə dara hára nɨm bam hən̰ gɨ Ninib di. (Dara cilanga gɨ kuray gɨ geche da, nare nə wála gɨ ta dɨ lə di pɨl bɨrwa gɨ geche gɨ nem laya nare nan̰ me mani day nə kenge nan̰ me ca.) Me Mãr̰ĩ kal Jonas nem wàa daa bədə. ꞌYan̰a lə da, an̰ji yɨ gwale gɨnə Mãr̰ĩ duwa me ha àla berni mana gɨ Ninib. Nare nə Ninib co dɨrəgɨ Mãr̰ĩ dɨwə me, Mãr̰ĩ àlgɨ̀ wamani bədə me. Mwom da, Jonas dusɨw mendɨ Mãr̰ĩ dɨwə.
Maana dɨnə Jonas duwa da, gɨlndɨ dara dusi dɨ lade dɨnə Mãr̰ĩ duwa da, ꞌyen̰ gɨ nare nə Israyel mɨra bədə. An̰ji ùr i nare pad, ùr ba a kal dusɨw hɨlal mana gɨ nare nə cwara i gɨdawə me kal àcn̰a day bam di.
Gwale gɨ mana gɨ maktubu dwar̰ɨ lə
Jonas gɨn̰ Mãr̰ĩ bɨw bam (1)
Jonas amsɨ Mãr̰ĩ mana gɨ dòche nudəwə (2)
Jonas àl berni mana gɨ Ninib (3)
Jonas dusɨw so me Mãr̰ĩ ɨr̰ɨn̰ɨw (4)
1
Jonas gɨn̰ Mãr̰ĩ bɨw bam
1 Wála mɨn, Aba dama gɨ dɨrəw bɨr̰ɨn̰ ꞌwogɨ Jonas gɨnə Amitay gorndɨw me wayɨw ba da: 2 «So daa, ha mana gɨ Ninib dɨ i ciri dɨ geche, me soy berni waygɨ nare dɨra gwale ilə dɨdəgɨ lə dara àcn̰a day di swaa bɨraa yala ꞌyon daa.» 3 Ɨr̰ɨ Jonas di so wà dara ba a ha mana gɨ ciri dɨ Tarsis lə, Aba dama gɨ dɨrəw bɨr̰ɨn̰ dɨrəwə bam hən̰. An̰ji gɨr mana gɨ ciri dɨ Japa dɨ i kuray gɨ geche bɨwə, me ꞌyo bɨrwa gɨ geche gɨ ilə hára mana gɨ Tarsis di. An̰ji ꞌyogɨ kili duwa me nagɨ gɨ nare di dara hára Tarsis, Aba dama gɨ dɨrəw bɨr̰ɨn̰ di bam hən̰.
4 Me Aba dama gɨ dɨrəw bɨr̰ɨn̰ di ku gale gɨ geche mana gɨ kuray gɨ geche dalawə, me gale di biyara me nimi gɨgdɨ bɨrwa di me, bɨrwa di ùr ba a agdɨ bam. 5 Nare woni ꞌwaya bɨrwa di, lán̰a àlgɨ. Wi kaw amsɨ dwama duwa, dwama duwa, me cendi lay hudɨr gɨ bɨrwa dalawə jərbɨ mana gɨ kurayyə dara bɨrwa ba hɨbalna daa. Mana gɨ ta lə da, Jonas chɨ́ duwa yá ꞌya nuni nə geche bɨrwa dalawə ilag. 6 Mwom da, geche gɨ mana gɨ bɨrwa dalawə chidɨ sɨwə ib nuw daa me wayɨw ba da: «Dara na me mə i dɨma nuni mo? So daa, amsɨ dwama dɨma, ɨm gaa dwama gɨ ta di ha yara n̰agɨni ɨnda gaa də marang bədə mo?»
7 Cendi wajɨbɨ gwale bulə dayyə ba da: «Hane, kunəndɨ dure də yarang nɨm sɨn̰, gaa i wi me hárandɨ gɨ wamani di mo.» Cendi ku dure di, me yɨ i Jonas. 8 Mwom da, cendi wayɨw da: «Ɨjɨm gaba háranin gɨ wamani gɨ ta di, mə i wi mo? Giyə dɨma i na mo? Mə swaa i we mo? Ciri dɨma i we mo? Gɨndɨm i gun gɨ we mo?» 9 An̰ji cogɨ lə diiyə ba da: «Nə i Ebɨrə* me nə lán̰ɨw i Aba dama gɨ dɨrəw bɨr̰ɨn̰ gɨ i Mãr̰ĩ gɨ daa gaba àsa kuray me, sɨn̰a me ca di.»
10 An̰ji waygɨ ba a wada yala budɨ Aba dama gɨ dɨrəw bɨr̰ɨn̰ dɨrəwə bam hən̰. I yande me nare nə ta di, lán̰a àlgɨ nan̰e me, wayɨw ba da: «Dara na me mə àl yande mo?» 11 Gale di ilə gɨgdə nimi di lə com com mwom da, cendi ùrɨw ba da: «Nə àlnamnin man me gale di ha ɗɨbə nɨm dodə mo?» 12 An̰ji cogɨ lə diiyə ba da: «Unɨn álnan kuray di dalawə me, gale di ha ɗɨbə dodə. Nə ꞌwocn̰ com, i dara ɨndi me gale gɨ ta di biyara hára ꞌywang nɨm.»
13 Me nare di ꞌwoy bɨrwa di dara hára nɨm daa wayniyə, me cendi nem bədə dara gale di ilə gɨgdə nimi di lə com com. 14 Ɨr̰ɨ cendi soy ꞌwogɨ Aba dama gɨ dɨrəw bɨr̰ɨn̰ di me wayɨw ba da: «Aba dama gɨ dɨrəw bɨr̰ɨn̰, abe gɨ ta di àlnin mani mɨn bədə me, nə hanin álaw i kurayyə. I mani nə ɨjɨm Gaba dama gɨ dɨrəm bɨr̰ɨn̰ me mə ɨrmɨgɨ di. Yande da, nə amsɨmnin ɗe! Kal nə marnin bam dara dɨw duwa bədə. Me bare duwa warna dɨdəninnə bədə me ca.» 15 Mwom da, cendi u Jonas álɨw kuray dalawə me, gale gɨgdə duwa gɨ nimi di ɗɨbɨ dodə. 16 Nare nə ta di, lán̰ɨw Aba dama gɨ dɨrəw bɨr̰ɨn̰ di nan̰e. Cendi àlɨw sarga me, sɨrgɨ sɨdəgɨ ɗan̰ ba gɨ ha àlaw i mani sɨn̰.
* 1:9 Ebɨrə Nare nə gɨ ꞌwogɨgɨ Ebɨrə i Abɨraham mwàgɨraw, me gɨ ꞌwogɨgɨ Israyel me Juwib me ca.